Qtil f'Tas-Sliema: Jinqabdu bis-CCTV 3 persuni dieħlin fir-residenza u jaħarbu jiġru minn fuq il-post b'karozza
Imtella' Awwissu 19, 2020 - Aġġornata 19 Ta' Awwissu, 2020 5:43pm F'konferenza tal-aħbarijiet, il-kelliem għall-pulizija Brandon Pisani qal li 3 persuni nqabdu bis-CCTV dieħlin fir-residenza fejn seħħ il-qtil doppju f'Tas-Sliema lbieraħ filgħaxija. Dawn dehru wkoll jaħarbu jiġru minn fuq il-post b'vettura ta' kulur abjad li l-għamla tagħha għadha ma ġietx identifikata. Il-Pulizija qalet li Ivor Maciejowski jidher li baqa' d-dar iżda f'xi ħin qabel il-qtil, Chris Pandolfino deher ħiereġ mir-residenza. Il-pulizija kkonfermat li ż-żewġ vittmi ma kienux magħrufa mal-pulizija u lanqas kienu mhedda. Konferenza tal-Aħbarijiet dwar il-qtil doppju f'Tas-Sliema Il-Pulizija tagħti iktar informazzjoni dwar il-qtil doppju li seħħ ilbieraħ f'tas-SliemaThe Malta Police Force L-awtopsji mistennija jsiru għada bl-analiżi jekk ġewx nieqsin xi oġġetti minn fuq il-post għadhom qed isiru. Fuq il-post instabu 6 iskrataċ iżda l-arma tan-nar ma nstabitx bit-tliet suspettati damu erba' minuti fir-residenza fi Triq Locker. Mistoqsi minn Television Malta jekk instabux xi affarijiet ta' valur neqsin fosthom pitturi, is-Sur Pisani qal li nstab xi taqlib iżda l-investigazzjonijiet dwar dan għadom għadejjin. Qal li ġew elevati numru ta' filmati mill-kameras tas-sigurtà fosthom mir-residenza li l-Pulizija qed janalizzaw bir-reqqa. Minkejja dan, mill-filmati elevati, s'issa, għadu mhux ċar x'tip ta' karozza intużat kif ukoll jekk is-suspettati daħlux b'wiċċhom mgħammed. Dwar il-każ infetħet inkjesta mill-Maġistrat Ian Farrugia u mhu qed jiġi eskluż ebda mottiv f'dan l-istadju. Dan kien is-7 delitt ta' din is-sena. It-tabib Chris Pandolfino u Ivor Maciejowski huma l-vittmi tad-delitt doppju f'Tas-Sliema